Greiðslustöðvun rækjuvinnslunnar Kampa á Ísafirði hefur verið framlengd til 7. ágúst. Þá verður tekið til við að ljúka nauðasamningum við lánadrottna.
Kampi fékk heimild til greiðslustöðvunar í janúar. Hún hefur verið framlengd nokkrum sinnum og nú síðast þangað til í byrjun ágúst. Kristján Jón Guðmundsson, skrifstofustjóri, segir útlitið bjartara nú en í upphafi árs. Mikil vinna hafi farið í að endurskipuleggja starfsemi fyrirtækisins, gagnsæi aukið og ferlum breytt. Rekstur hafi gengið vel það sem af er ári og byrjað sé að greiða niður forgangskröfur. Við lok greiðslustöðvunar sjöunda ágúst verði þá tekið til við að klára nauðasamninga við lánardrottna. Skuldir fyrirtækisins eru um tvö hundruð milljónir króna.
Kampi kærði bresti í bókhaldi til lögreglunnar á Vestfjörðum í febrúar og málið er enn til rannsóknar. Einum tveggja stjórnenda Kampa hafði þá þegar verið vikið úr starfi. Kristján segir ekki hafa orðið aðrar mannabreytingar hjá fyrirtækinu en rúmlega fjörutíu starfa hjá því.